b'\n_START_ARTICLE_\nDrago Zupan\n_START_SECTION_\n\xc5\xbdivljenje in delo\n_START_PARAGRAPH_\nZupan je kon\xc4\x8dal osnovno \xc5\xa1olo leta 1912, med 1. svetovno vojno bil vojak, v letih 1918\xe2\x80\x931920 obiskoval strojni oddelek Tehni\xc5\xa1ke srednje \xc5\xa1ole v Ljubljani in si hkrati pridobival osnovno pevsko izobrazbo na konservatoriju Glasbene mltice pri Mateju Hubadu, privatno pa \xc5\xa1e pri Juliju Betettu in v Zagrebu pri Aleksandru Griffu. Pel je v zboru Glasbene matice in Slovenskem kvartetu (1920\xe2\x80\x931922). Na povabilo Friderika Rukavine je opravil avdicijo, bil v sezoni 1920/1921 anga\xc5\xbeiran v ljubljanski Operi in tu deloval s presledki (1926-1931 v zagreb\xc5\xa1ki, 1945-1946 v mariborski Operi, 1946-1949 v ljubljanski Drami) do upokojitve leta 1954. Bil je med najbolj zaposlenimi gledali\xc5\xa1\xc4\x8dniki, nastopal v velikih in manj\xc5\xa1ih, resnih in komi\xc4\x8dnih vlogah, posebno uspe\xc5\xa1no v operetnih. V sezoni 1932/1933 je nastopil kar v 22 razli\xc4\x8dnih vlogah. V Ljubljani in Mariboru je re\xc5\xbeiral 20 opernih in 25 operetnih predstav. Nastopil pa je tudi v 9 dramskih in 7 filmskih vlogah.'